ΓΡΑΠΤΗ ΕΡΩΤΗΣΗ P-2513/97 υποβολή: Paul Lannoye (V) προς την Επιτροπή (11 Iουλίου 1997)

Θέμα: «Αξιοποίηση των περιοχών του Μέσου Semois «,σχέδιο στο πλαίσιο του προγράμματος LIFE 1994 της Υπηρεσίας της Βαλλονίας για την Ανάπτυξη της Υπαίθρου (OWDR) που αφορά την Κοινότητα Bouillon και την επαρχία της Βαλλονίας

Στο πλαίσιο του προγράμματος LIFE 1994, η OWDR εισήγαγε σχέδιο με τίτλο»Αξιοποίηση των περιοχών του Μέσου Semois».Η εφαρμογή του προγράμματος αυτού θα οδηγήσει σε αναδασμό της γης των περιοχών Frahan/Botassart με στόχο την αξιοποίηση των περιοχών στο βάθος της κοιλάδας μέσω της απομάκρυνσης των ρητινοφόρων και της αποκατάστασης των λιβαδιών χορτονομής.Το πρόγραμμα αυτό έγινε ευνοϊκά δεκτό από τον πληθυσμό και από τα μέλη της τοπικής επιτροπής ανάπτυξης της υπαίθρου.

Κατά τη δημόσια εξέταση που διοργανώθηκε από τις 3 Μαϊου έως τις 3 Ιουνίου 1997 για το σχέδιο αυτό διαπιστώθηκε ότι το πρόγραμμα εργασιών που υποβλήθηκε προς εξέταση δεν αντιστοιχούσε ουδόλως στους στόχους και τις εργασίες που αναφέρονταν στον φάκελλο ο οποίος υποβλήθηκε προς επιδότηση στην Ευρωπαϊκή Επιτροπή στα πλαίσια του LIFE.

Στο θέμα αυτό, οι αριθμοί μιλούν μόνοι τους:

- Σχέδιο που υποβλήθηκε αρχικά στην Επιτροπή: συνολικό ποσό: 31.620.000fb,εκ των οποίων 9.366.500 αντιστοιχεί στο LIFE 7 το τμήμα που αντιστοιχεί στο οδικό δίκτυο, ύψους 7.400.000fb εκ των οποίων 1.850.000 επιβαρύνει το LIFE.

- Το πρόγραμμα που υποβλήθηκε προς εξέταση: συνολικό ποσό: 34.333.000fb εκ των οποίων 25.883.000fb αντιστοιχούν σε έργα στάθμευσης/οδοποιίας.Διευκρινίζεται ότι βραχυπρόθεσμα, δίδεται προτεραιότητα στις εργασίες οδοποιίας ύψους 24.170.900fb που χρηματοδοτούνται έως το 60% από την επαρχία της Βαλλονίας,30% από το LIFE και 10% από την κοινότητα.Τέλος επί των 9.366.500fb που χορηγούνται στο LIFE για το πρόγραμμα αυτό, 7.251.270fb (αντί των 1.850.000) θα χρησιμεύσουν πράγματι για εργασίες οδοποιίας εκ των οποίων ορισμένες αμφισβητούνται ιδιαίτερα από περιβαλλοντική άποψη.

Εχει συμφωνήσει άραγε η Επιτροπή για τις τροποποιήσεις που πραγματοποιήθηκαν επί του αρχικού σχεδίου; αν όχι, ποιά μέτρα προτίθεται να λάβει προκειμένου να εξασφαλισθεί η τήρηση των αρχικών στόχων;

Απάντηση της Κας Bjerregaard εξ ονόματος της Επιτροπής (15 Σεπτεμβρίου 1997)

Στις 7 Ιουλίου 1997, ο δικαιούχος της επιχορήγησης υπέβαλε αίτηση γιατην τροποποίηση τόσο της διάρκειας, όσο και του χρηματοδοτικού προγράμματος του έργου. Δεδομένου ότι οι πληροφορίες ήταν ανεπαρκείς, η Επιτροπή πραγματοποίησε συνάντηση με τον δικαιούχο.

Από τη συνάντηση προέκυψε σαφώς ότι η αναδιάρθρωση της χρηματοδότησης αντιστοιχεί επίσης σε σημαντική τροποποίηση του αρχικού σχεδίου εργασίας. Ως εκ τούτου, η Επιτροπή ζήτησε από τον δικαιούχο την υποβολή αναθεωρημένου σχεδίου έργου, πριν από τα τέλη του Σεπτεμβρίου του 1997.

Αφού εξετάσει το νέο αυτό σχέδιο έργου, η Επιτροπή θα αποφανθεί, κατ' αρχάς, αν το έργο είναι ακόμη σύμμορφο με τους στόχους που είχε καθορίσει το 1994, καθώς και με τους στόχους και τις διαδικασίες του προγράμματος Life.

Εξάλλου, η Επιτροπή έχει πλήρη συνείδηση του καθεστώτος προστασίας που διέπει την τοποθεσία. Κατά συνέπειαν, η Επιτροπή θα υποστηρίξει μόνο τις δραστηριότητες για τις οποίες έχει ληφθεί η γραπτή έγκριση της επιτροπής μνημείων, τοποθεσιών και ανασκαφών.